[{"text_idx": "#000000", "text": "HomeDudiPenaos brezhonekaat ho poellgomzer hezoug ?"}, {"text_idx": "#000001", "text": "Penaos brezhonekaat ho poellgomzer hezoug ?"}, {"text_idx": "#000002", "text": "Marteze ho peus bet ur pellgomzer nevez da Nedeleg ? Evit ar poent n\u2019heller ket prenan\u0303 un hezoug krouet e Breizh gant ar brezhoneg evel yezh etrefas. Met un nebeud ostilhou\u0300 a c\u2019heller stalian\u0303 a-benn pimpan\u0303 ho penveg. Peseurt diskoulmou\u0300 a zo neuze ?"}, {"text_idx": "#000003", "text": "Hervez ar sistem staliet war ho poellgomzer (aman\u0303 e vo kaoz eus binviji doare smartphone hepken) e vo ur c\u2019hlavier Ios (Apple) pe unan Android (Google). An hini staliet war etrefas an Iphone a ginnig lizherennou\u0300 gant sinou\u0300 evel an \u201cn\u0303\u201d pe an \u201cu\u0300\u201d, ar pezh n\u2019eo ket gwir atav evit ar binviji all. Met posupl eo pellgargan\u0303 ur c\u2019hlavier C\u2019hwerty, unan gant an holl lizherennou\u0300 brezhonek eus A da Z, en ur dremen dre \u201cCh\u201d, \u201cC\u2019h\u201d ha \u201cn\u0303\u201d. Ouzhpennan\u0303 a ra un eil klavier klok evit aesaat skrivan\u0303 e brezhoneg. Diorroet eo bet gant Difetis ha digoust eo. Evit stalian\u0303 anezhan\u0303 eo ret mont war Google Store ha pellgargan\u0303 anezhan\u0303. (liamm aman\u0303)"}, {"text_idx": "#000004", "text": "Un arload klavier digoust all a gaver ivez : Swiftkey. Enrollet eman\u0303 ar brezhoneg e-mesk yezhou\u0300 all ennan\u0303. Ar c\u2019hlavier ne ziskouez ket nag ar \u201cc\u2019h\u201d nag ar \u201cch\u201d, met an \u201cn\u0303\u201d a ginnig avat (o chom da bouezan\u0303 war al lizherenn N). Gallout a raer skrivan\u0303 e meur a yezh gantan\u0303 en ur ebarzhin\u0303 ar yezhou\u0300 implijet ganeoc\u2019h. Ur wech graet, n\u2019ho po ket da gemm klavier ken rak kompren a ra e peseurt yezh e vezer o skrivan\u0303. Ouzhpenn da-se e c\u2019hall ar c\u2019hlavier Swiftkey derc\u2019hel son\u0303j eus ar geriou\u0300 ac\u2019h implijit. Kinnig geriou\u0300 a c\u2019hall ober deoc\u2019h ivez neuze."}, {"text_idx": "#000007", "text": "Qwant a zo bet troet e brezhoneg e 2017 ha posupl eo breman\u0303 klask lec\u2019hiennou\u0300 war internet dre un etrefas plijus. Keflusker Qwant a zouj d\u2019ar vuhez prevez. Gallout a reer pellgargan\u0303 anezhan\u0303 pe implijoout anezhan\u0303 dre ur merdeer (Mozilla, Chrome, Safari..) dre ar chomlec\u2019h qwant.bzh."}, {"text_idx": "#000008", "text": "Etrefas Facebook a zo bet troet e brezhoneg, met n\u2019eman\u0303 ket war an arloadou\u0300. Ar pezh zo d\u2019ober eo enrollan\u0303 ar bajenn degemer war ul lan\u0303ser evit mirout hoc\u2019h arventennou\u0300 yezh, zoken war ho poellgomzer. Dre vras e c\u2019heller kavout traou\u0300 e brezhoneg adalek an hashtag #bzhg pe #brezhoneg war twitter, pe lennit embannou\u0300 Dispak alies !"}, {"text_idx": "#000009", "text": "Ezhomm ho peus eus ur ger resis dison\u0303jet ganeoc\u2019h ? Digomprenus eo un termenadur el levr emaout o lenn ? Daou arload a c\u2019hell bezan\u0303 implijet evel geriadur, anvet int \u00abDico Breizh\u00bb ha \u00abdictionnaire franc\u0327ais-breton\u00bb. Digoust int ivez."}, {"text_idx": "#000010", "text": "Ha mod-all, estreget kas gerigou\u0300 e brezhoneg a-drugarez d\u2019ho klavier hag embann postou\u0300 divyezhek war ar rouedadou\u0300 sokial e c\u2019heller rein\u0303 da glevout ar yezh dre un doare all. Da c\u2019hortoz e vefe eus Google Assistant e brezhoneg e c\u2019hellit personelaat ar gemennadenn a vez klevet pa ne responter ket d\u2019ur galv. Evit sikour ar raktres Common Voice douget gant Mozilla, a servijo da lakaat mekanikou\u0300 da gompren an dud e brezhoneg e c\u2019hellit kemer perzh er raktres aman\u0303."}, {"text_idx": "#000011", "text": "Bonus : A-benn nebeut e vo marteze tu da implijout ar skeudennaouegou\u0300 \u201cemoji\u201c warne banniel Breizh, ur raktres douget gant ar gevredigezh pik.bzh. Da c\u2019hortoz e c\u2019heller implijout an arload \u201cemojibreizh\u201d krouet gant BreizhStorm (Iphone hepken) evit enframman\u0303 skeudennou\u0300 fentus er gerigou\u0300 kaset."}, {"text_idx": "#000014", "text": "Skeudennou\u0300 diabarzh : skrammpakeriou\u0300 an arloadou\u0300"}, {"text_idx": "#000015", "text": "Studierez e Roazhon evit ar poent, dedennet on gant ar goulennou\u0300 kevredigezhel hag an eskemmou\u0300 sevenadurel. Skrivan\u0303 a rin diwar-benn keleier, dudiou\u0300 pe sevenadur."}, {"text_idx": "#000018", "text": "Ma\u2019z oc\u2019h dedennet da gemer perzh er gelaouenn kasit ur postel deomp war :"}, {"text_idx": "#000019", "text": "Resevit ar c\u2019helou\u0300 diwezhan\u0303 dre bostel (gwiriit ho strobou\u0300) !"}]